SK Úradný vestník Európskej únie C 6/1

SPRÁVA

o overení ročnej účtovnej závierky spoločného podniku ARTEMIS za rozpočtový rok 2011 spolu s odpoveďami spoločného podniku

2013/C 6/01

ÚVOD

1. Spoločný podnik ARTEMIS so sídlom v Bruseli bol založený v decembri 2007 (1) na obdobie desiatich rokov.

2. Hlavným cieľom spoločného podniku je vymedziť a realizovať „výskumný plán“ pre vývoj kľúčových technológií pre vstavané počítačové systémy v rôznych oblastiach použitia s cieľom posilniť európsku konkurencieschopnosť a udržateľnosť a umožniť vznik nových trhov a spoločenských aplikácií (2).

3. Zakladajúcimi členmi spoločného podniku ARTEMIS sú Európska únia zastúpená Komisiou, členské štáty Belgicko, Dánsko, Estónsko, Fínsko, Francúzsko, Grécko, Holandsko, Írsko, Maďarsko, Nemecko, Portugalsko, Rakúsko, Rumunsko, Slovinsko, Spojené kráľovstvo, Španielsko, Švédsko, Taliansko a ARTEMISIA, združenie zastupujúce spoločnosti a iné výskumné organizácie pôsobiace v oblasti vstavaných počítačových systémov v Európe. V roku 2009 sa členmi spoločného podniku stali aj Cyprus, Česká republika, Lotyšsko a Nórsko.

4. Maximálna výška príspevku EÚ pre spoločný podnik ARTEMIS na pokrytie prevádzkových nákladov a výskumných činností je 420 mil. EUR, ktoré sa uhradia z rozpočtu siedmeho rámcového programu (3). Združenie ARTEMISIA poskytne na prevádzkové náklady maximálny príspevok vo výške 30 mil. EUR. Členské štáty spoločného podniku ARTEMIS zabezpečia nepeňažné príspevky na prevádzkové náklady (uľahčením realizácie projektov) a poskytnú finančné príspevky vo výške aspoň 1,8-násobku príspevku EÚ. Nefinančné príspevky poskytnú aj výskumné organizácie podieľajúce sa na projektoch.

5. Spoločný podnik začal samostatne fungovať 26. októbra 2009.

INFORMÁCIE NA PODPORU VYHLÁSENIA O VIEROHODNOSTI

6. Audítorský prístup Dvora audítorov zahŕňa audítorské analytické postupy, testovanie transakcií na úrovni spoločného podniku a hodnotenie kľúčových kontrol systémov dohľadu a kontroly. Dopĺňajú ich dôkazy získané prácou iných audítorov (ak sú dostupné) a analýza vyhlásení vedenia.

VYHLÁSENIE O VIEROHODNOSTI

7. Podľa ustanovení článku 287 ods. 1 Zmluvy o fungovaní Európskej únie Dvor audítorov preskúmal ročnú účtovnú závierku (4) spoločného podniku ARTEMIS, ktorá pozostáva z „finančných výkazov“ (5) a zo „správy o plnení rozpočtu“ (6) za rozpočtový rok končiaci sa k 31. decembru 2011, a zákonnosť a správnosť príslušných transakcií.

8. Toto vyhlásenie o vierohodnosti je určené Európskemu parlamentu a Rade podľa článku 185 ods. 2 nariadenia Rady (ES, Euratom) č. 1605/2002 (7).

Zodpovednosť vedenia

9. Riaditeľ ako povoľujúci úradník plní príjmy a výdavky rozpočtu v súlade s rozpočtovými pravidlami spoločného podniku na svoju vlastnú zodpovednosť a v medziach schválených rozpočtových prostriedkov (8). Riaditeľ je zodpovedný za zavedenie (9) organizačnej štruktúry a interných systémov a postupov riadenia a kontroly potrebných na zostavenie konečnej účtovnej závierky (10), ktorá neobsahuje významné nesprávnosti v dôsledku podvodu alebo chyby, a za zabezpečenie zákonnosti a správnosti príslušných transakcií.

Zodpovednosť audítora

10. Zodpovednosťou Dvora audítorov je na základe auditu predložiť vyhlásenie o vierohodnosti týkajúce sa spoľahlivosti ročnej účtovnej závierky spoločného podniku, ako aj zákonnosti a správnosti príslušných transakcií.

11. Dvor audítorov vykonal audit v súlade s medzinárodnými audítorskými štandardmi a etickými kódexmi IFAC a ISSAI (11). Podľa týchto štandardov má Dvor audítorov dodržiavať etické a odborné požiadavky, naplánovať a vykonať audit tak, aby získal primeranú istotu, že účtovná závierka neobsahuje významné nesprávnosti a že príslušné transakcie sú zákonné a správne.

12. Audit zahŕňa postupy na získanie audítorských dôkazov o sumách a údajoch v účtovnej závierke, ako aj o zákonnosti a správnosti príslušných transakcií. Zvolené postupy závisia od úsudku Dvora audítorov vrátane posúdenia rizika významných nesprávností v účtovnej závierke alebo nezákonných či nesprávnych transakcií v dôsledku podvodu alebo chyby. Pri posudzovaní tohto rizika sa zohľadňujú vnútorné kontroly, ktoré sú relevantné pre zostavenie a vykazovanie účtovnej závierky v účtovnej jednotke, aby sa mohli navrhnúť audítorské postupy vhodné za daných okolností. Audit Dvora audítorov ďalej obsahuje hodnotenie vhodnosti uplatnených účtovných postupov a primeranosti účtovných odhadov vedenia, ako aj hodnotenie predloženia účtovnej závierky ako celku.

13. Dvor audítorov zastáva názor, že získal dostatočné a primerané audítorské dôkazy pre svoje stanoviská.

Stanovisko k spoľahlivosti účtov

14. Dvor audítorov zastáva názor, že ročná účtovná závierka spoločného podniku vyjadruje verne vo všetkých významných hľadiskách jeho finančnú situáciu k 31. decembru 2011 a výsledky transakcií a tok hotovosti za príslušný rozpočtový rok v súlade s ustanoveniami jeho nariadenia o rozpočtových pravidlách.

Základ pre výrok s výhradou k zákonnosti a správnosti príslušných transakcií

15. Spoločný podnik prijal stratégiu následných auditov (12) rozhodnutím správnej rady z 25. novembra 2010. Stratégia následných auditov je kľúčovou kontrolou (13) na posúdenie zákonnosti a správnosti príslušných transakcií. Platby uhradené v roku 2011 na základe osvedčení o schválení nákladov vydaných vnútroštátnymi finančnými orgánmi členských štátov dosiahli 4,8 mil. EUR, čo predstavuje 32 % celkových prevádzkových platieb. Implementácia stratégie následných auditov sa začala v roku 2011.

16. Auditom žiadostí o preplatenie nákladov boli poverené vnútroštátne finančné orgány členských štátov. V administratívnych dohodách podpísaných s vnútroštátnymi finančnými orgánmi sa nestanovujú praktické opatrenia pre následné audity. Do ukončenia auditu (september 2012) nemal spoločný podnik ARTEMIS k dispozícii dostatočné informácie o stratégiách auditu ôsmich vnútroštátnych finančných orgánov (14) a nedokázal posúdiť, či stratégia následných auditov poskytuje dostatočnú záruku o zákonnosti a správnosti príslušných transakcií (15).

17. Informácie, ktoré sú k dispozícii v súvislosti s implementáciou stratégie následných auditov spoločného podniku, nie sú postačujúce na vyvodenie záverov o tom, či táto kľúčová kontrola funguje účinne.

Výrok s výhradou k zákonnosti a správnosti príslušných transakcií

18. Dvor audítorov zastáva názor, že s výnimkou možného vplyvu záležitostí opísaných v časti o základe pre výrok s výhradou v bodoch 15 až 17 sú príslušné transakcie súvisiace s ročnou účtovnou závierkou spoločného podniku zostavenou k 31. decembru 2011 vo všetkých významných hľadiskách zákonné a správne.

19. Pripomienky uvedené v bodoch 20 až 35 nemajú vplyv na vyhlásenia Dvora audítorov.

PRIPOMIENKY K ROZPOČTOVÉMU A FINANČNÉMU HOSPODÁRENIU

Plnenie rozpočtu

20. V rozpočte spoločného podniku na rok 2011 sa neuvádzajú diferencované platobné rozpočtové prostriedky na prevádzkové výdavky, čo je v rozpore s finančnými pravidlami spoločného podniku ARTEMIS (16).

21. Rozpočet na rok 2011 bol prijatý 25. novembra 2010 a zahŕňal operačné rozpočtové prostriedky vo výške 46,6 mil. EUR. 17. decembra 2011 bol prijatý opravný rozpočet, v ktorom sa operačné rozpočtové prostriedky znížili na 18,6 mil. EUR. Kým miera čerpania operačných viazaných rozpočtových prostriedkov bola 100 % (v dôsledku zníženia operačných rozpočtových prostriedkov na 18,6 mil. EUR), pri platobných rozpočtových prostriedkoch dosiahla len 51 %.

22. Podľa programového manažéra odhady plnenia rozpočtu v súvislosti s výzvou na predloženie návrhov za rok 2008 predstavovali ku koncu roka 86 %, za rok 2009 – 53 % a za rok 2010 – 18 %. Skutočné platby uhradené v súvislosti s výzvou za rok 2008 však predstavovali len 50 %, 31 % v súvislosti s výzvou za rok 2009 a pri výzve za rok 2010 neboli uhradené žiadne platby. Podľa spoločného podniku za pomerne nízku mieru plnenia operačných platobných rozpočtových prostriedkov môžu omeškania členských štátov pri podpisovaní dohôd o grante.

23. Grécko používa v rozpore so stanovami spoločného podniku ARTEMIS (17) štrukturálne fondy EÚ na pokrytie príspevkov členského štátu gréckym príjemcom projektov ARTEMIS (18) namiesto poskytnutia štátneho financovania. Spoločný podnik súhlasil s pokračovaním účasti Grécka na projektoch ARTEMIS, gréckym príjemcom však neposkytuje žiadne finančné prostriedky, pretože spolufinancovanie s iným zdrojom finančných prostriedkov EÚ nie je povolené (19).

24. Spoločný podnik uplatňuje neautomatické prenesenie platobných rozpočtových prostriedkov do nasledujúceho rozpočtového roku, avšak bez toho, aby o tom rozhodla správna rada, ako sa to vyžaduje v článku 10 ods. 1 nariadenia rozpočtových pravidlách (20). Okrem toho sa nerozlišuje medzi platobnými rozpočtovými prostriedkami prenesenými z predchádzajúcich rokov a platobnými rozpočtovými prostriedkami za príslušný rok.

Výzvy na predloženie návrhov

25. V nariadení Rady, na základe ktorého sa zriaďuje spoločný podnik ARTEMIS, sa na pokrytie prevádzkových výdavkov stanovil maximálny celkový rozpočet vo výške 420 mil. EUR. Skutočné plnenie a plánovaná hodnota výziev na predloženie návrhov predstavuje 244 mil. EUR alebo 58 % celkového rozpočtu.

PRIPOMIENKY KU KĽÚČOVÝM KONTROLÁM SYSTÉMOV DOHĽADU A KONTROLY SPOLOČNÉHO PODNIKU

26. V roku 2011 spoločný podnik zintenzívnil snahu zriadiť a zaviesť účinné finančné, účtovné a riadiace kontrolné postupy. Je však potrebná ďalšia práca, najmä v súvislosti so štandardmi vnútornej kontroly (21) a finančným overovaním žiadostí o preplatenie nákladov (22).

27. Účtovník validoval použité finančné a účtovné systémy, nevalidoval však ešte príslušné podnikové procesy, ktoré poskytujú finančné informácie, predovšetkým ten proces, ktorý poskytuje finančné informácie o validácii a úhrade žiadostí o preplatenie nákladov, ktoré boli prijaté od vnútroštátnych orgánov.

ĎALŠIE PRIPOMIENKY

Útvar vnútorného auditu a oddelenie vnútorného auditu Komisie

28. V článku 6 ods. 2 nariadenia, ktorým sa zriaďuje spoločný podnik ARTEMIS, sa stanovuje, že spoločný podnik má útvar vnútorného auditu. Tento dôležitý prvok systémov vnútornej kontroly však ku koncu roka 2011 ešte nebol zriadený.

29. Oddelenie vnútorného auditu Komisie vykonalo v roku 2011 hodnotenie rizika a správnej rade bol predložený strategický plán auditov na obdobie 2012 – 2014, ktorý rada prijala 25. januára 2012.

30. Správna rada schválila poslanie oddelenia vnútorného auditu Komisie 25. novembra 2010. Avšak nariadenie o rozpočtových pravidlách spoločného podniku zatiaľ nebolo zmenené a doplnené tak, aby doň boli zahrnuté ustanovenia rámcového nariadenia (23) týkajúce sa právomocí vnútorného audítora Komisie.

Výročná správa o činnosti

31. Výkonný riaditeľ pripravuje výročnú správu o činnosti v súlade s článkom 19 ods. 4 stanov spoločného podniku a článkom 40 rozpočtových pravidiel spoločného podniku. Vo výročnej správe o činnosti uvádzajú výsledky operácií s odkazom na stanovené ciele, riziká spojené s týmito operáciami, využitie poskytnutých zdrojov a efektívnosť a účinnosť systému vnútornej kontroly. V správe sa tiež potvrdzuje, že informácie poskytujú pravdivý a skutočný obraz okrem prípadov, ak je v akýchkoľvek výhradách súvisiacich s vymedzenými oblasťami príjmov a výdavkov uvedené inak.

32. Hoci sa vo výročnej správe predkladajú informácie o výsledkoch operácií spoločného podniku, správa neobsahuje posúdenie efektívnosti a účinnosti systému vnútornej kontroly. Výročná správa o činnosti má tieto nedostatky: — Informácie o implementácii stratégie následných auditov nepostačujú na vyvodenie záverov o tom, či táto kľúčová kontrola funguje účinne, a v tejto súvislosti mala byť vyjadrená výhrada. — Neboli predložené žiadne informácie o čiastočnom potvrdení finančných a účtovných systémov účtovníkom. Účtovník potvrdil len tú časť systémov, ktoré sú pod priamou kontrolou spoločného podniku, nie však systémy, ktoré zabezpečujú informácie od vnútroštátnych finančných orgánov. — V správe sa nevysvetľujú rozdiely medzi údajmi o plnení rozpočtu uvedenými vo výsledku týkajúcom sa platobných rozpočtových prostriedkov vo výročnej správe o činnosti a údajmi o plnení rozpočtu zahrnutými do konečnej účtovnej závierky.

Kontrola prijatia následných opatrení k predchádzajúcim pripomienkam

33. Spoločný podnik vypracoval v priebehu roku 2011 plán kontinuity činnosti a dosiahol pokrok vo formálnom zavedení zásad bezpečnosti IT. Pri finalizácii plánu obnovy po havárii je potrebné vykonať ešte dodatočnú prácu.

34. Vnútroštátne finančné orgány zatiaľ nedeklarovali žiadne bankové úroky z platieb v rámci predbežného financovania, čo je v rozpore s nariadením o rozpočtových pravidlách spoločného podniku ARTEMIS (24).

35. Hostiteľská dohoda (25) medzi spoločným podnikom a belgickými orgánmi týkajúca sa kancelárskych priestorov, výsad a imunít a inej podpory, ktorú Belgicko poskytne, bola podpísaná 2. februára 2012.

Túto správu prijal Dvor audítorov v Luxemburgu na svojom zasadnutí 15. novembra 2012. Za Dvor audítorov Vítor Manuel da SILVA CALDEIRA predseda

(1) Nariadenie Rady (ES) č. 74/2008 z 20. decembra 2007 o vytvorení spoločného podniku ARTEMIS, ktorým sa vykonáva spoločná technologická iniciatíva pre vstavané počítačové systémy (Ú. v. EÚ L 30, 4.2.2008, s. 52).

(2) V prílohe sú na informačné účely zhrnuté právomoci a činnosti spoločného podniku.

(3) Siedmy rámcový program prijatý na základe rozhodnutia Európskeho parlamentu a Rady č. 1982/2006/ES (Ú. v. EÚ L 412, 30.12.2006, s. 1) zastrešuje všetky iniciatívy EÚ týkajúce sa výskumu a zohráva kľúčovú úlohu pri plnení cieľov v oblasti rastu, konkurencieschopnosti a zamestnanosti. Je tiež hlavným pilierom Európskeho výskumného priestoru.

(4) Dvor audítorov prijal predbežnú ročnú účtovnú závierku dňa 1. marca 2011. Súčasťou tejto účtovnej závierky je správa o rozpočtovom a finančnom hospodárení za daný rok, ktorá okrem iného obsahuje informácie o miere čerpania rozpočtových prostriedkov.

(5) Finančné výkazy obsahujú súvahu a výkaz hospodárskeho výsledku, tabuľku toku hotovosti, výkaz zmien čistých aktív a prílohu k finančným výkazom, ktorá zahŕňa prehľad hlavných účtovných postupov a ďalšie vysvetľujúce poznámky.

(6) Správa o plnení rozpočtu pozostáva z výkazu o výsledku rozpočtového hospodárenia a prílohy k nemu.

(7) Ú. v. ES L 248, 16.9.2002, s. 1.

(8) Článok 33 nariadenia Komisie (ES, Euratom) č. 2343/2002 (Ú. v. ES L 357, 31.12.2002, s. 72).

(9) Článok 38 nariadenia (ES, Euratom) č. 2343/2002.

(10) Pravidlá týkajúce sa vykazovania účtov a účtovníctva orgánov EÚ sú stanovené v kapitole 1 a 2 hlavy VII nariadenia (ES, Euratom) č. 2343/2002 naposledy zmeneného a doplneného nariadením (ES, Euratom) č. 652/2008 (Ú. v. EÚ L 181, 10.7.2008, s. 23) a sú súčasťou nariadenia o rozpočtových pravidlách spoločného podniku.

(11) Medzinárodná federácia účtovníkov (IFAC) a Medzinárodné štandardy najvyšších kontrolných inštitúcií (ISSAI).

(12) Vo všeobecnej dohode o financovaní medzi Európskou komisiou a spoločným podnikom sa uvádza, že „spoločný podnik v rámci svojho príslušného výboru prijíma stratégiu následných auditov s cieľom poskytnúť primeranú záruku o zákonnosti a správnosti príslušných transakcií“ a „stratégia následných auditov je založená na preskúmaní postupov a vzorky transakcií za všetkých príjemcov alebo za vzorku príjemcov a v primeranej miere odráža príslušné riziká“.

(13) V článku 12 nariadenia (ES) č. 74/2008 sa uvádza, že „spoločný podnik ARTEMIS zabezpečí, aby sa finančné záujmy jeho členov primerane chránili vykonávaním alebo zadaním vhodných interných a externých kontrol“ a „spoločný podnik ARTEMIS vykonáva kontroly na mieste a finančné audity u príjemcov verejných finančných prostriedkov spoločného podniku ARTEMIS. Tieto kontroly a audity môže vykonávať buď priamo spoločný podnik ARTEMIS, alebo členské štáty ARTEMIS v jeho mene. Členské štáty ARTEMIS môžu u prijímateľov svojho vnútroštátneho financovania vykonávať akékoľvek ďalšie kontroly a audity, ktoré považujú za potrebné, pričom ich výsledky oznámia spoločnému podniku ARTEMIS“.

(14) Doteraz získaná dokumentácia vo väčšine prípadov nepostačuje na to, aby spoločnému podniku umožnila posúdiť tieto stratégie a ich implementáciu, pretože sa v nej neuvádzajú podrobnosti o opatreniach na vykonávanie auditov (t. j. audítorský prístup a metodika auditu, veľkosť vzorky, typ finančných kontrol, ktoré majú vykonať NFA atď.).

(15) V súlade so stratégiou následných auditov prijatou správnou radou spoločného podniku ARTEMIS spoločný podnik aspoň raz za rok posudzuje, či informácie získané od členských štátov spoločného podniku ARTEMIS poskytujú primeranú záruku o zákonnosti a správnosti vykonaných transakcií. Do ukončenia auditu len štyri členské štáty spoločného podniku ARTEMIS zaslali informácie o vykonaných následných auditoch.

(16) V článku 8 ods. 1 nariadenia o rozpočtových pravidlách spoločného podniku sa stanovuje, že „rozpočet obsahuje diferencované rozpočtové prostriedky a nediferencované rozpočtové prostriedky, ktoré pozostávajú z viazaných rozpočtových prostriedkov a výdavkových rozpočtových prostriedkov“.

(17) V článku 13 ods. 1 stanov spoločného podniku ARTEMIS sa stanovuje, že „… verejné financovanie projektov vybraných na základe výziev na predkladanie návrhov zverejnených spoločným podnikom ARTEMIS sa skladá z finančných príspevkov členských štátov ARTEMIS a/alebo finančného príspevku spoločného podniku ARTEMIS. Akoukoľvek verejnou podporou v rámci tejto iniciatívy nie sú dotknuté procedurálne ani materiálne pravidlá štátnej pomoci, ak ich možno uplatniť.“

(18) Celkový rozpočet účasti Grécka na projektoch ARTEMIS v rámci výziev za rok 2008, 2009 a 2010 predstavuje 12,2 mil. EUR (odhadovaný finančný príspevok členského štátu vo výške 5,7 mil. EUR, príspevok spoločného podniku vo výške 2,03 mil. EUR a zvyšná časť od účastníkov projektov).

(19) V článku 54 ods. 4 nariadenia Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde (Ú. v. EÚ L 210, 31.7.2006, s. 25), sa stanovuje, že „výdavky spolufinancované z fondov nedostávajú pomoc z iného finančného nástroja Únie“.

(20) V článku 10 ods. 1 nariadenia o rozpočtových pravidlách spoločného podniku sa stanovuje, že „… rozpočtové prostriedky, ktoré sa nepoužili na konci toho rozpočtového roku, pre ktorý boli zahrnuté do rozpočtu, prepadnú. Na základe potrieb spoločného podniku sa zrušené rozpočtové prostriedky zapíšu do odhadu príjmov a výdavkov na nasledujúce tri rozpočtové roky v súlade s článkom 27. Môžu sa však preniesť iba do nasledujúceho rozpočtového roka na základe rozhodnutia, ktoré prijme správna Rada najneskôr 15. februára.“

(21) 22. septembra 2010 správna rada schválila rámec vnútornej kontroly spoločného podniku, ktorý tvorí 16 štandardov vnútornej kontroly. Hoci sa urobil výrazný pokrok, niektoré z týchto štandardov stále nie sú plne implementované.

(22) Pokiaľ ide o finančné overovanie nákladov, spoločný podnik sa v plnej miere spolieha na certifikáty poskytované vnútroštátnymi orgánmi. Okrem kontrol zamestnancov pridelených na projekty vykonávaných spoločným podnikom (len ako ukazovateľ nákladov na zamestnancov pri realizácii činností), spoločný podnik neuskutočňuje žiadne ďalšie finančné kontroly.

(23) Nariadenie (ES, Euratom) č. 2343/2002.

(24) V článku 103 ods. 2 nariadenia o rozpočtových pravidlách spoločného podniku ARTEMIS sa stanovuje, že „… úroky získané z predbežných platieb sa pripíšu k programu implementovanému spoločným podnikom a odpočítajú sa od platby zostatku dlžných súm príjemcovi. Úroky sa spoločnému podniku nedlžia, ak predbežné financovanie nepresahuje sumu 50 000 EUR.“

(25) Bod 26 správy Dvora audítorov o ročnej účtovnej závierke spoločného podniku ARTEMIS za rozpočtový rok 2010 spolu s odpoveďami spoločného podniku (Ú. v. EÚ C 368, 16.12.2011, s. 1).

PRÍLOHA Spoločný podnik ARTEMIS (Brusel) Právomoci a činnosti Oblasti právomoci Únie vyplývajúce zo ZFEÚ (výňatky z článku 187 Zmluvy o fungovaní Európskej únie) Únia môže zakladať spoločné podniky alebo iné štruktúry potrebné na účinné vykonanie programov Únie v oblasti výskumných a pilotných programov a programov technologického rozvoja. Právomoci spoločného podniku [nariadenie Rady (ES) č. 74/2008] Ciele Spoločný podnik ARTEMIS prispieva k vykonávaniu siedmeho rámcového programu a k téme „Informačné a komunikačné technológie“ osobitného programu „Spolupráca“. Úlohy — vymedzuje a realizuje „výskumný plán“ pre vývoj kľúčových technológií pre vstavané počítačové systémy, — podporuje vykonávanie výskumných a vývojových činností najmä poskytovaním finančných prostriedkov účastníkom vybraných projektov na základe súťažných výziev na predkladanie návrhov, — presadzuje verejno–súkromné partnerstvo zamerané na mobilizovanie a spájanie činnosti Únie a činnosti na vnútroštátnej a súkromnej úrovni a na zvyšovanie celkových investícií do výskumu a vývoja v oblasti vstavaných počítačových systémov, — dosahuje synergiu a koordináciu európskych výskumných a vývojových činností so zameraním sa na oblasť vstavaných počítačových systémov, — podporuje zapojenie MSP do jeho činnosti. Správa Správna rada: nesie celkovú zodpovednosť za činnosť spoločného podniku ARTEMIS a dohliada na vykonávanie jeho činností. Riaditeľ: je vedúci výkonný pracovník zodpovedný za každodenné riadenie spoločného podniku v súlade s rozhodnutiami správnej rady. Rada verejných orgánov: je zodpovedná za rozhodnutia o rozsahu a rozpočte pre výzvy na predkladanie návrhov, výber návrhov a prideľovanie verejných finančných prostriedkov na vybrané návrhy. Výbor pre priemysel a výskum: vypracúva viacročný strategický plán, výskumný plán a ročný plán práce. Vonkajšia kontrola Európsky dvor audítorov. Orgán udeľujúci absolutórium Európsky parlament na odporúčanie Rady. Zdroje, ktoré mal spoločný podnik k dispozícii v roku 2011 Rozpočet: rozpočet zahŕňa viazané rozpočtové prostriedky vo výške 28,5 mil. EUR a platobné rozpočtové prostriedky vo výške 32 mil. EUR Stav zamestnancov k 31. decembru 2011 8 plne obsadených pracovných miest v pláne pracovných miest Ostatní zamestnanci: — dočasne pridelení národní experti: 0 — zmluvní zamestnanci: 5 — miestni zamestnanci: 0 — zamestnanci spolu: 13 Pridelení na vykonávanie týchto úloh: — prevádzkové činnosti: 6 — administratívne úlohy: 4 — zmiešané úlohy: 3 Činnosti a služby v roku 2011 V roku 2011 sa zorganizovala výzva na predloženie návrhov s celkovým rozpočtom vo výške 72 mil. EUR. Zdroj: Údaje poskytnuté spoločným podnikom.